
CAMEREI DEPUTATILOR



Vă înaintăm, alăturat, Raportul asupra proiectului de Lege pentru aprobarea Ordonanţei de urgenţă a Guvernului nr.32/2002 privind comasarea prin absorbţie a Regiei Autonome “Locato” de către Regia Autonomă “Administraţia Patrimoniului Protocolului de Stat”, trimis comisiei noastre cu adresa nr. 214 din 25 aprilie 2002, în vederea dezbaterii şi avizării în fond în procedură de urgenţă.


La întocmirea raportului comisia a avut în vedere şi avizul favorabil al Consiliului Legislativ cu nr. 397 din 22 martie 2002.


La dezbaterile asupra proiectului de lege sus-menţionat a participat şi domnul Secretar de Stat – Ionel Fleşariu ca reprezentant al Ministerului Administraţiei Publice.



Prin obiectul de reglementare şi conţinutul său, proiectul de lege se încadrează în categoria legilor organice.

 PRESEDINTE,

IOAN OLTEAN

RAPORT

asupra proiectului de Lege pentru aprobarea Ordonanţei de urgenţă a Guvernului nr.32/2002 privind comasarea prin absorbţie a Regiei Autonome “Locato” de către Regia Autonomă “Administraţia Patrimoniului Protocolului de Stat ”.
Cu adresa nr. 214 din 25 aprilie 2002, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii în procedură de urgenţă, avizării în fond  şi întocmirii raportului asupra proiectului de Lege pentru aprobarea Ordonanţei de urgenţă a Guvernului nr.32/2002 privind comasarea prin absorbţie a Regiei Autonome “ Locato” de către Regia Autonomă “Administraţia Patrimoniului Protocolului de Stat”. 

La întocmirea raportului comisia a avut în vedere şi avizul favorabil al Consiliului Legislativ cu nr. 397 din 22 martie 2002.

Regia Autonomă “Administraţia Patrimoniului Protocolului de Stat”, organizată în baza Hotărârii Guvernului nr.854/2000 are ca scop administrarea, păstrarea integrităţii şi protejarea bunurilor aparţinând domeniului public al statului, destinate asigurării serviciilor publice de interes naţional de reprezentare şi protocol pentru Senat, Camera Deputaţilor, Administraţia Prezidenţială, Guvern şi Curtea Constituţională.

Regia Autonomă”Locato”, organizată în baza Hotărârii Guvernului nr.240/2001, administrează, păstrează şi protejează spaţiile locative destinate serviciilor specifice pentru misiunile diplomatice, oficiile consulare, reprezentanţele organizaţiilor internaţionale interguvernamentale acreditate în România, pentru personalul acestora, precum şi pentru alte persoane fizice şi juridice străine care îşi desfăşoară activitatea în România.

Având în vedere că obiectul de activitate al celor două regii este asemănător, ambele funcţionând sub autoritatea Secretariatului General al Guvernului, prezentul act normativ prevede comasarea prin absorbţie a Regiei Autonome”Locato” de către Regia Autonomă “Administraţia Patrimoniului Protocolului  de Stat”.

 Această măsură are ca efect principal creşterea eficienţei actului decizional şi înlăturarea neajunsurilor determinate de existenţa unor structuri paralele de conducere a activităţilor de administrare a bunurilor destinate asigurării serviciilor de protocol pentru beneficiarii interni şi externi.

Urgenţa adoptării acestei măsuri este generată şi de incapacitatea Regiei Autonome “Locato” de a utiliza o serie de spaţii foarte mari dintre cele pe care le administrează deoarece chiriile au fost stabilite în valută, iar pe de altă parte Regia Autonomă”Administraţia Patrimoniului Protocolului de Stat se confruntă cu o lipsă acută de spaţii necesare desfăşurării activităţii unor autorităţi, instituţii publice, înfiinţate sau care urmează a se înfiinţa.

Avînd în vedere efectele pozitive ale acestei măsuri care crează posibilitatea asigurării spaţiilor necesare pentru instituţii publice, autorităţi, partide politice, fundaţii,  prin atribuirea acestora  cu  aprobarea Secretariatului General al Guvernului , comisia propune  adoptarea proiectului de lege.

În raport cu obiectul reglementării şi conţinutul acestuia, proiectul de lege se încadrează potrivit prevederilor art. 72 alin.(3) din Constituţia României în categoria legilor organice.

La lucrările comisiei din data de 8 mai 2002 au fost prezenţi 19 deputaţi din totalul de 25 membri ai Comisiei pentru administraţie publică, amenajarea teritoriului şi echilibru ecologic şi a participat ca invitat în conformitate cu prevederile art.51 ţi 52 din Regulamentul Camerei Deputaţilor, domnul Ionel Fleşariu, Secretar de Stat în Ministerul Administraţiei Publice. 

Raportul  comisiei a fost adoptat cu majoritatea voturilor celor prezenţi.

Proiectul de lege a fost adoptat de Senat în şedinţa din data de 18 aprilie 2002.

În urma dezbaterilor, comisia propune aprobarea fără modificări a proiectului de lege  în forma adoptată de Senat, cu 18 voturi pentru şi o abţinere.


       PREŞEDINTE, 

            SECRETAR,

                  Ioan Oltean

        Ion Florescu

Consilier- arh. Victor Cristea

